दिल्ली शराब नीति केस में ED ने जब्त की 52 करोड़ की संपत्ति, सिसोदिया की 2 प्रॉपर्टीज शामिल
Breaking News Headlines Today, Pictures, Videos and More From Dainik Bhaskar (दैनिक भास्कर), narendra modi, rahul gandhi, amit shah, priyanka gandhi
दिल्ली शराब नीति केस में ED ने शुक्रवार को दिल्ली के पूर्व डिप्टी सीएम मनीष सिसोदिया, अमनदीप सिंह ढल्ल, राजेश जोशी, गौतम मल्होत्रा ​​सहित अन्य आरोपियों की 52.24 करोड़ रुपए की प्रॉपर्टीज जब्त की है। इसमें मनीष और उनकी पत्नी सीमा सिसौदिया की 2 प्रॉपर्टीज और उनका 11 लाख रुपए का बैंक बैलेंस भी शामिल है।
आज की अन्य प्रमुख खबरें...
जम्मू-कश्मीर में आयल टैंकर में आग लगी, कई लोग झुलसे​​​​​​​
जम्मू-कश्मीर के बनिहाल क्षेत्र में शुक्रवार को एक आयल टैंकर में आग लग गई। इस हादसे में कई लोग घायल हो गए। उन्हें इलाज के लिए अस्पताल भेजा गया है। जानकारी मिलते ही दमकल की टीम मौके पर पहुंची। टीम ने काफी मशक्कत के बाद आग पर काबू पाया।
दिल्ली में बेटे ने मां की हत्या की; परिजन बोले- वह मानसिक रूप से विक्षिप्त है
दिल्ली के रोहिणी में एक बेटे ने अपनी मां की हत्या कर दी। परिवार के लोगों का कहना है कि आरोपी रिंकू (38 साल) मानसिक रूप से विक्षिप्त है। पुलिस ने उसे हिरासत में ले लिया है। मृतक महिला रिटायर्ड टीचर थी। उसके शव को पोस्टमार्टम के लिए भेज दिया गया है।
इटली के रिटायरमेंट होम में आग लगी, 6 लोगों की मौत
इटली के रिटायरमेंट हाउस में शुक्रवार को आग लग गई। इस हादसे में 6 लोगों की मौत हो गई। जबकि कई लोगों की झुलसने की वजह से मौत हो गई। उन्हें इलाज के लिए अस्पताल में भर्ती कराया गया है।
BJP ने 4 राज्यों के चुनाव प्रभारी बदले, प्रह्लाद जोशी को राजस्थान, भूपेन्द्र यादव को MP की जिम्मेदारी
भाजपा ने 4 चुनावी राज्यों में संगठन के प्रभारी नियुक्त किए हैं। प्रह्लाद जोशी को राजस्थान, केंद्रीय मंत्री भूपेन्द्र यादव को मध्य प्रदेश, ओपी माथुर को छत्तीसगढ़ और प्रकाश जावडेकर को तेलंगाना की जिम्मेदारी सौंपी है।
इनके साथ सहप्रभारियों को भी नियुक्त किया है। इन चारों राज्यों में इसी साल के अंत तक विधानसभा चुनाव होने हैं। मध्य प्रदेश को छोड़कर बाकी सभी राज्यों में कांग्रेस और दूसरे दलों की सरकार है। पढ़ें पूरी खबर...
त्रिपुरा विधानसभा के पहले दिन हंगामा, बीजेपी MLA के पोर्न देखने का मुद्दा उठा; 5 विधायक निलंबित
त्रिपुरा विधानसभा के पहले ही दिन आज सदन में जमकर हंगामा हुआ। दरअसल, टिपरा मोथा के विधायक अनिमेष देबबर्मा ने भाजपा विधायक जादब लाल नाथ के विधानसभा में पोर्न देखने का मुद्दा उठाया। हालांकि, विधानसभा अध्यक्ष ने चर्चा के लिए कुछ अन्य मुद्दे उठाए। इस पर कांग्रेस और टिपरा मोथा पार्टी के विधायकों ने हंगामा और नारेबाजी शुरू कर दी।
विधायक मेज पर चढ़कर नारेबाजी करने लगे। इसके बाद विधानसभा अध्यक्ष ने सीपीआई (एम) विधायक नयन सरकार, कांग्रेस के सुदीप रॉय बर्मन और तीन टिपरा मोथा विधायकों को दिन भर के लिए निलंबित कर दिया। इसके बाद विपक्षी दलों ने सदन से वॉकआउट कर दिया। पढ़ें पूरी खबर...
तेलंगाना में फलकनुमा एक्सप्रेस के 3 डिब्बों में आग लगी, सभी यात्री सुरक्षित निकाले गए
तेलंगाना में शुक्रवार को फलकनुमा एक्सप्रेस के एक्सप्रेस के 3 डिब्बों में आग लग गई। इसके चलते बोम्माईपल्ली से पगिडीपल्ली गांव के बीच ट्रेन को रोका गया। ट्रेन से सभी पैसेंजर्स को उतार दिया गया। किसी भी यात्री को चोट नहीं आई है।
मीडिया रिपोर्ट्स के मुताबिक, यह हादसा हैदराबाद से 45 किमी दूर यदाद्री जिले में हुआ। यह ट्रेन पश्चिम बंगाल के हावड़ा से सिकंदराबाद जा रही थी। माना जा रहा है कि शॉर्ट सर्किट के चलते यह आग लगी। आग की सूचना मिलते ही ट्रेन को रोक दिया गया और समय रहते यात्रियों को बचा लिया गया।
तीस हजारी कोर्ट कैंपस में फायरिंग करने वाले वकीलों के दोनों गुटों के नेता गिरफ्तार
दो दिन पहले दिल्ली के तीस हजारी कोर्ट कैंपस में फायरिंग करने वाले वकीलों के दोनों गुटों के प्रमुख मनीष शर्मा और ललित शर्मा को गिरफ्तार कर लिया गया है। दिल्ली पुलिस का कहना है कि छापेमारी अभी भी जारी है।
PM मोदी की सभा में आ रहे ‌BJP कार्यकर्ताओं से भरी बस दुर्घटनाग्रस्त, 3 की मौत
सूरजपुर जिले से निकली BJP कार्यकर्ताओं से भरी बस बिलासपुर के रतनपुर में दुर्घटनाग्रस्त हो गई। हादसे में 3 लोगों की मौत हो गई है, जिसमें 2 BJPकार्यकर्ता और बस ड्राइवर शामिल है। विश्रामपुर के शिवनंदनपुर मंडल के भाजपा कार्यकर्ता प्रधानमंत्री नरेंद्र मोदी की रैली में शामिल होने के लिए रायपुर जा रहे थे। पढ़ें पूरी खबर...
जम्मू-पठानकोट नेशनल हाईवे पर सड़क किनारे मिले 6 मोर्टार शेल
आज सुबह जम्मू-कश्मीर के सांबा के पास जम्मू-पठानकोट राष्ट्रीय राजमार्ग के किनारे छह बड़े मोर्टार शेल पाए गए। पुलिस जांच कर रही है कि ये सड़क किनारे कैसे पहुंचे। एसएसपी सांबा बेनाम तोश का कहना है कि सांबा के विजयपुर इलाके में एक बैग में 160 मिमी पुराने जंग लगे मोर्टार के गोले मिले। उन्होंने बताया कि इन्हें डिफ्यूज करने के लिए बम स्क्वॉड को बुलाया गया है।
हिमाचल के सिरमौर में गुरुद्वारे की छत गिरने से 1 की मौत, 2 घायल
हिमाचल प्रदेश के सिरमौर में गुरुवार को पांवटा साहिब गुरुद्वारा की छत गिरने से एक व्यक्ति की मौत हो गई, जबकि दो अन्य लोग घायल हो गए। पुलिस ने बताया कि मृतक की पहचान मिलनदीप सिंह के रूप में हुई है, जो हरिद्वार का रहने वाला था। घायल व्यक्तियों को नजदीकी अस्पताल में भर्ती कराया गया है।
कांग्रेस ने कन्हैया कुमार को बनाया NSUI का AICC प्रभारी
कांग्रेस ने गुरुवार को जवाहरलाल नेहरू यूनिवर्सिटी छात्र संघ के पूर्व अध्यक्ष कन्हैया कुमार को अपने छात्र संगठन NSUI का AICC प्रभारी बनाया है। कांग्रेस के जनरल सेक्रेटरी केसी वेणुगोपाल ने बताया कि कांग्रेस अध्यक्ष मल्लिकार्जुन खड़गे ने कन्हैया को तत्काल प्रभाव से यह पद दिया है।
दिल्ली में इमारत ढही, 3-4 लोगों की मलबे में फंसे होने की आशंका 
दिल्ली के दक्षिणपुरी में सेंट्रल मार्केट के जी-ब्लॉक में नानकी पब्लिक स्कूल के पास एक इमारत ढह गई। पुलिस ने बताया कि एक अंडर कंस्ट्रक्शन बिल्डिंग की चौथी मंजिल का लेंटर ढह गया, जिससे चार से पांच लोग मलबे में दब गए हैं। जिनमें से एक को बचा लिया गया है। अन्य लोगों को बचाने की कोशिश की जा रही है।
दिल्ली शराब नीति केस में ED ने बिजनेसमैन दिनेश अरोड़ा को किया गिरफ्तार
दिल्ली शराब नीति केस में ED ने गुरुवार को बिजनेसमैन दिनेश अरोड़ा को गिरफ्तार किया है। अरोड़ा इस मामले में CBI के सरकारी गवाह हैं।
RBI ने पी वासुदेवन को बनाया नया एग्जीक्यूटिव डायरेक्टर
भारतीय रिजर्व बैंक (RBI) ने गुरुवार को पी वासुदेवन को अपना नया एग्जीक्यूटिव डायरेक्टर बनाया है। ये नियुक्ति 3 जुलाई से प्रभावी हो गई है। वासुदेवन को अब डिपार्टमेंट ऑफ करेंसी मैनेजमेंट, कॉर्पोरेट स्ट्रैटजी और बजट डिपार्टमेंट की जिम्मेदारी निभानी होगी।
इससे पहले, वासुदेवन डिपार्टमेंट ऑफ पेमेंट एंड सैटलमेंट सिस्टम के चीफ जनरल मैनेजर इनचार्ज का पद संभाल रहे थे।